钦定古今图书集成/理学汇编/学行典/第129卷 > 中者天下之大本赋〈以天下之教由此而出为韵〉 宋文彦博 > 《上徽宗奏》陈瓘
## 钦定古今图书集成/理学汇编/学行典/第129卷 > 中者天下之大本赋〈以天下之教由此而出为韵〉 宋文彦博 > 《上徽宗奏》陈瓘

臣闻尧曰：“咨尔舜！天之历数在尔躬，允执其中。四海
困穷，天禄永终。”舜亦以命禹。盖历数在躬，则有天命
也；允执其中，则尽人事也。天人两得，则四海不穷而
天禄永固矣。尧之所以命舜，舜之所以命禹者，如是，
则祖宗之所以命陛下者，亦可知矣。陛下奄有神器，
以天之历数在圣躬也，今所以保四海而固天禄者，
在允执厥中以奉天而已。无过不及之谓中，不高不
下之谓中，不左不右之谓中。如天之有北辰，众星之
所拱也；如地之有洛邑，道里之所均也；如五行之有
土，万物之所以生也；如五脏之有胃，百骸之所以立
也。知其理而言之者，儒生之所能也；体其道而行之，
则非圣人不能也。《列子》论出石入火之事，以谓仲尼
能之而能不为也。能高而不为高，可谓中矣。故《六经》
之道，高而不可不中者也，岂唯《六经》为然哉？老子之
道可谓高矣，然以百姓心为心，则取域中之大焉，有
去甚之说焉。老尚如此，况吾儒乎？显诸仁，藏诸用，一
弛一张而不失乎中者，然后足以经世也。今天下学
者求治道于庄、老，而于汉唐之事皆不取焉，失于高
矣，故不中也。又天下之士，一南一北，彼用则此废，此
用则彼废，失于偏矣，故不中也。不中则如车轮无毂
不能转物，不能转则为物所转，此自然之理也。《尧曰》
四句，自有次序，故历数在躬，则当“允执厥中”，“允执厥
中”，然后永保天禄。